Narodna skupština
20151204

Amandman se ne prihvata i u obrazloženju je navedeno da predloženo zakonsko rešenje se odnosi na prenos odobrenja za eksploataciju rezervi mineralnih sirovina i geotermalnih resursa koja su izdata pravnom licu čija se imovina koja služi za eksploataciju prodaje u postupku privatizacije u skladu sa propisima koji uređuju način i postupak privatizacije. Odobrenjem za eksploataciju rezervi mineralnih sirovina samo se odobrava korišćenje mineralnih sirovina kao prirodnog dobra u javnoj svojini Republike Srbije na kojem društvo kapitala ne može steći pravo svojine i kao takvo nema karakter imovine. Ili niste razumeli naš amandman zato što je možda obrazloženje bilo previše kratko ili ste ovo obrazloženje zašto se odboja dali paušalno kao što su data mnoga obrazloženja o odbijanju amandmana u ovom mišljenju. Mi smo svesni da odobrenje za eksploataciju nije svojinsko pravo, to nema dileme, ali to odobrenje je osnov za sticanje prava na eksploataciju. Dakle, prava na korišćenje i eksploataciju sirovina koja se kasnije prerađuju i prodaju. Znači, onaj koji ima odobrenje na osnovu njega stiče veliku dobit, ako dobro radi.